Сом меларди 2-рэ мелуан 420-рэ и уасэ ухуэныгъэ
Къэбэрдей-Балъкъэрым и къалащхьэ Налшык хьэзыр щыхъуащ Урысей Федерацэм мыхьэнэ нэхъ ин дыдэ щызиIэ объектищым ящыщ перинатальнэ центрыщIэр.
Ухуэныгъэм трагъэкIуэда сом меларди 2-рэ мелуан 420-р 2016 гъэм дыгъэгъазэм и 31-м ирихьэлIэу къагъэсэбэпын хуеяти, ар хъарзынэу зрагъэхъулIащ. Подрядчикыр и къалэнхэм егугъуащ, лэжьыгъэ нэхъыщхьэхэр и чэзум зэфIагъэкIащ, Iэмэпсымэхэр ирикъуу щIагъэувэри, егугъуу зэтраухуащ.
Къэбэрдей-Балъкъэрым Узыншагъэр хъумэнымкIэ и министерствэм и унафэщIхэмрэ дохутырхэмрэ мы перинатальнэ центрыр къыщызэIуахыну махуэм зэрыпэплъар гурыIуэгъуэщ. IуэхущIапIэр технологие лъагэхэм хуэгъэпса медицинэ IэмэпсымэхэмкIэ къызэрагъэпэщащ. Грамм 500-м зы тIэкIукIэ щIигъуу къалъху сабийхэм тэмэму зрагъэужьын папщIэ, ахэр сэбэпышхуэ хъунущ.
Центрыр иджырей технологиехэм къитIасэу Къэбэрдей-Балъкъэрым щаухуа япэ сымаджэщщ: гъуэлъыпIи 130-м тещIыхьащ, зы сменэм цIыхубзи 100-м щакIэлъыплъыфынущ (ухуэныгъэм метр зэбгъузэнатIэ мин 31-рэ 770 еубыд). Абы хэтынущ педиатриемкIэ, гинекологиемкIэ, нур-бзий диагностикэмкIэ, цIыхубз уэндэгъухэмрэ сабий къалъхуагъащIэхэмрэ узыфэ гуэрхэр яIэмэ ар щызэхагъэкIыну къудамэхэр, хэхауэ щакIэлъыплъыну пэш щхьэхуэр, нэгъуэщIхэри.
Сымаджэщым IэщIагъэлI 600-м щIигъу щылэжьэнущ.
КЪУМАХУЭ Аслъэн.
